open-index/open-wikipedia-markdown huggingface dataset:
Τυφοειδής πυρετός

Ο **Τυφοειδής πυρετός**, ή απλώς "τυφοειδής", είναι μία συνηθισμένη ασθένεια που εμφανίζεται παγκοσμίως. Μεταδίδεται από την κατανάλωση φαγητού ή νερού μολυσμένου με κόπρανα ατόμου που έχει προσβληθεί από την ασθένεια, τα οποία περιέχουν το βακτήριο *Salmonella enterica enterica*, serovar Typhi. Η ιδανική θερμοκρασία για την ανάπτυξη του βακτηρίου είναι οι 37&nbsp;°C / 99&nbsp;°F, δηλαδή η φυσιολογική θερμοκρασία του ανθρωπίνου σώματος. Δεν θα πρέπει να συγχέεται ο "*τυφοειδής πυρετός*" με την εντελώς ασύνδετη ασθένεια που λέγεται "*[[τύφος]]*".

Η αιτία του τυφοειδούς πυρετού είναι η σαλμονέλα του τύφου. Ο άνθρωπος είναι η μόνη δεξαμενή της τυφικής σαλμονέλας. Η μετάδοση της γίνεται άνθρωπο με άνθρωπο έμμεσα ή άμεσα. Συνήθως άμεσα μεταδίδεται κυρίως με τα κόπρανα και τα ούρα και έμμεσα με τρόφιμα πάσης φύσης και με το νερό, αν και με το νερό μεταδίδεται μόνον όταν αυτό έχει μολυνθεί από κόπρανα. Τέλος η θεραπεία του τυφοειδούς πυρετού είναι η ξεκούραση στο κρεβάτι και υγιεινή δίαιτα. 

Η πρόληψη περιλαμβάνει μεταξύ άλλων τον εμβολιασμό και τις ορθές πρακτικές προσωπικής υγιεινής, ειδικά στους χειριστές τροφίμων, πρόσβαση σε καθαρό νερό και τρόφιμα και σωστή λειτουργία του αποχετευτικού συστήματος. Εμβολιασμός συστήνεται στα πλαίσια δράσεων ελέγχου της νόσου, σε περίπτωση έξαρσης της νόσου, εργαζομένους στον τομέα των τροφίμων σε περιοχές όπου η νόσος είναι ενδημική, ταξιδιώτες ενδημικών περιοχών, καθώς και εργαζομένους μικροβιολογικών εργαστηρίων όπου υπάρχει ο κίνδυνος έκθεσης.

## Στάδια

Η επώαση της νόσου διαρκεί 10-14 μέρες. Διακρίνονται 4 στάδια της νόσου, καθένα από τα οποία διαρκεί περίπου μια εβδομάδα.

* Στάδιο ανόδου. Η νόσος αρχίζει βαθμιαία με προϊούσα κακοδιαθεσία και πυρετό, που αυξάνεται μέρα με τη μέρα. Ο ασθενής εμφανίζει επίσης ακαθόριστα κοιλιακά και γενικά ενοχλήματα. Σπάνια η έναρξη είναι απότομη με ρίγη και υψηλό πυρετό.

* Στάδιο ακμής. Ο πυρετός φτάνει τους 39-40°C και παρατηρείται θόλωση της διάνοιας και χαρακτηριστική απαθής έκφραση, βραδυκαρδία, ευαισθησία στο δεξιό λαγόνιο βόθρο, διόγκωση του σπλήνα και μερικές φορές διαρροϊκές κενώσεις κίτρινου χρώματος. Επίσης εμφανίζεται και η τυφική ροδάνθη στην κοιλιά και το κάτω μέρος του στήθους.

* Το αμφίβιο στάδιο ή στάδιο των μεγάλων διακυμάνσεων του πυρετού, κατά το οποίο υπάρχουν μεγάλες διακυμάνσεις του πυρετού και εξακολουθούν όλα τα συμπτώματα της νόσου. Είναι το πιο επικίνδυνο στάδιο.

* Το στάδιο καθόδου, κατά το οποίο υποχωρεί σιγά σιγά ο πυρετός και βελτιώνονται όλα τα συμπτώματα της νόσου.

## Παραπομπές


## Εξωτερικοί σύνδεσμοι
* 

Κατηγορία:Λοιμώδεις ασθένειες
Κατηγορία:Παθήσεις που διαγιγνώσκονται με εξέταση κοπράνων
Κατηγορία:Υδατογενείς ασθένειες
Παναθηναϊκός (μοντέρνο πένταθλο)

## Ιστορία
### Ίδρυση
Το Μοντέρνο Πένταθλο είναι Ολυμπιακό άθλημα που συνδυάζει πέντε διαφορετικά αθλήματα: Κολύμβηση, Ιππασία, Ξιφασκία, Σκοποβολή και Ανώμαλο δρόμο. 

Το τμήμα μοντέρνου πεντάθλου του Παναθηναϊκού ήταν από τα τελευταία που συστάθηκαν, όμως παρά το σύντομο διάστημα λειτουργίας του είχε αξιόλογες διακρίσεις στον ελληνικό χώρο. Το τμήμα ιδρύθηκε το 1978 μετά από πρωτοβουλία του Γιώργου Λιβέρη. Ο Παναθηναϊκός συμμετείχε και διακρίθηκε στο πρώτο Πανελλήνιο πρωτάθλημα που διοργάνωσε ο ΣΕΓΑΣ κατά το ίδιο έτος. 

### 1978-1986
Ο πρώτος τίτλος ήρθε για το σύλλογο 2 χρόνια αργότερα, όταν το 1980 ο Παναθηναϊκός κατέκτησε το πρωτάθλημα Ελλάδας με πρωταγωνιστές τους Παντελίδη, Λιβέρη, Τουρναβίτη και Βλαχόπουλο, Θαμβόπουλο, Ζυγούρα, Ιωαννίδη. Η ομάδα εξακολουθούσε να αγωνίζεται με την ίδια σύνθεση για τα επόμενα χρόνια κατακτώντας μόνιμα τη δεύτερη θέση, χωρίς ωστόσο να καταφέρει να κατακτήσει και πάλι το πρωτάθλημα Ελλάδας. Το 1980 επίσης ο Τουρναβίτης αγωνίστηκε στο Παγκόσμιο Πρωτάθλημα Νέων και 4.100 βαθμούς στο ομάδικο, αναδείχθηκε 16ος, σημειώνοντας τη μοναδική αξιόλογη διεθνή παρουσία του συλλόγου.

### 1987-1991
Με διακριθέντες τους Καστόρα, Τουρναβίτη, Γραμματικόπουλο, Βολτέρο, Διαμαντή και Κουλιά ο Παναθηναϊκός κατέκτησε για δεύτερη φορά το Πρωτάθλημα Ελλάδος το 1987. Με τη συνεισφορά αυτών των αθλητών ο Παναθηναϊκός κατακτούσε τη δεύτερη θέση έως το 1991 που ήταν και η τελευταία χρονιά που είχε αξιόλογη παρουσία το τμήμα. Στη συνέχεια υπήρξε παραμέληση του τμήματος και σύντομα ήρθε η διακοπή της λειτουργίας του.

### 2014 έως σήμερα
Το τμήμα επανιδρύθηκε τυπικά το 2014. Την Κυριακή 8 Μαΐου 2016 απέσπασε την πρώτη διάκριση μετά την επαναλειτουργία του με την 3η θέση στο Πανελλήνιο Πρωτάθλημα Ανδρών από τον Παύλο Δακουτρό. Για την ίδια διοργάνωση, ο έφηβος Νίκος Κανιούρης κατέλαβε την 6η θέση.

## Τίτλοι
* 2 Πανελλήνια Πρωταθλήματα Ανδρών: 1980, 1987

### Άλλοι τίτλοι
* 1 Εαρινό Πρωτάθλημα Ελλάδας Τριάθλου (Ομαδικό) Ανδρών: 1979

* 1 Πρωτάθλημα Ελλάδας Τριάθλου (Ομαδικό) Εφήβων: 1978

* 1 Πρωτάθλημα Ελλάδας Διάθλου (Ομαδικό) Εφήβων-Παίδων: 1979

* 3 Πρωταθλήματα Ελλάδας Μικτής Σκυταλοδρομίας Παίδων-Κορασίδων Κ17: 2023, 2024, 2025

* 1 Πρωτάθλημα Ελλάδας Μικτής Σκυταλοδρομίας Laser Run Παίδων-Κορασίδων Κ17: 2023

* 3 Πρωταθλήματα Ελλάδας Μικτής Σκυταλοδρομίας Παίδων-Κορασίδων Κ15: 2021, 2022, 2023

* 2 Πρωταθλήματα  Ελλάδας Μικτής Σκυταλοδρομίας Παίδων-Κορασίδων Κ13: 2024, 2025

## Αξιόλογοι αθλητές

## Παραπομπές


## Πηγές
* 100 Χρόνια Παναθηναϊκός - Η Ιστορία 1908-2008, Εκδόσεις Λιβάνη
* 100 Χρόνια, Επετειακή έκδοση του GOAL NEWS
* Αθλητική Ηχώ https://archive.today/20120709122214/img40.imageshack.us/f/34970188.jpg/

## Εξωτερικοί σύνδεσμοι
*Επίσημη ιστοσελίδα των ερασιτεχνικών τμημάτων 
*Επίσημη ιστοσελίδα του Συλλόγου Παλαιμάχων του Παναθηναϊκού

μοντέρνο πένταθλο
878 Μίλντρεντ

Η **Μίλντρεντ** (*Mildred*) είναι ένας μικρός αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 14,468. Ανακαλύφθηκε το 1916 από τους Αμερικανούς αστρονόμους Σηθ Μπαρνς Νίκολσον και Χάρλοου Σάπλεϋ, που παρατηρούσαν από το Αστεροσκοπείο του όρους Γουίλσον της Καλιφόρνια με χρήση του τηλεσκοπίου του 1,5 μέτρου, και πήρε το όνομά του από το βαφτιστικό όνομα της κόρης του Σάπλεϋ.

Καθώς μόνο δύο παρατηρήσεις της Μίλντρεντ πραγματοποιήθηκαν μετά την ανακάλυψή της, η τροχιά της δεν στάθηκε δυνατό να προσδιορισθεί με αρκετή ακρίβεια, οπότε ο αστεροειδής χάθηκε και ξαναβρέθηκε μετά από παρατηρήσεις του το 1985 και το 1991. Η 878 Μίλντρεντ έδωσε το όνομά της στην «Οικογένεια της Μίλντρεντ», μία υποομάδα της Οικογένειας αστεροειδών της Νύσας. Η Οικογένεια της Μίλντρεντ, και η ίδια η Μίλντρεντ ως μέλος της, πιστεύεται ότι δημιουργήθηκαν από τον σχετικώς πρόσφατο θρυμματισμό ενός μεγαλύτερου αστεροειδή.

## Φυσικά χαρακτηριστικά
Οι διαστάσεις της Μίλντρεντ είναι της τάξεως των 4 χιλιομέτρων, αν υποθέσουμε ότι το άλβεδό της είναι παρόμοιο με αυτό του πλανήτη `Αρη (0,2). Ο φασματικός τύπος της είναι **S** (λιθώδης).

## Παραπομπές


## Εξωτερικοί σύνδεσμοι
* Τροχιά από το JPL (Java) / Εφημερίδα

Μιλντρεντ
Καποδίστριας (αποσαφήνιση)

Το όνομα **Καποδίστριας** μπορεί να αναφέρεται:
*Στον πρώτο κυβερνήτη της Ελλάδας Ιωάννη Καποδίστρια
*Ως τίτλος της ομώνυμης ταινίας σκηνοθεσίας του Γιάννη Σμαραγδή, Καποδίστριας
*Στην αρχοντική Κερκυραϊκή οικογένεια Καποδίστρια
*Στο σχέδιο τοπικής αυτοδιοίκησης Καποδίστριας
*Στο χωριό Καποδίστριας Αργολίδας

Κατηγορία:Επώνυμα
Όσκαρ 2010

Ο όρος **Όσκαρ 2010** μπορεί να αναφέρεται:

*Στα Βραβεία Αμερικανικής Ακαδημίας Κινηματογράφου 2010
*Στα Βραβεία Αμερικανικής Ακαδημίας Κινηματογράφου 2009
Πάπας Γρηγόριος Ε΄

[thumb|200px|Ο Πάπας Γρηγόριος Ε΄ με τον [Όθων Γ΄ της Αγίας Ρωμαϊκής Αυτοκρατορίας|Όθωνα Γ΄]]
Ο **Πάπας Γρηγόριος Ε΄** (*Papa Gregorio V*, 972 – 18 Φεβρουαρίου 999) ήταν Πάπας από τις 3 Μαΐου του 996 έως το θάνατό του, στις 18 Φεβρουαρίου του 999.

Το κοσμικό του όνομα ήταν *Μπρούνο της Καρινθίας* (Bruno von Kärnthen) από τον Οίκο των Σαλίων, και ήταν γιος του Όθωνα Α΄ δούκα της Καρινθίας, εγγονού του αυτοκράτορα  Όθωνα Α΄ της Αγίας Ρωμαϊκής Αυτοκρατορίας (936–973). Ο Γρηγόριος διαδέχθηκε τον Ιωάννη ΙΕ΄ σε ηλικία μόλις 24 ετών. Ήταν εφημέριος του ξαδέλφου του, αυτοκράτορα Όθωνα Γ΄ (983–1002), ο οποίος τον πρότεινε για υποψήφιο.

Ο Γρηγόριος Ε΄ ήταν ο πρώτος Γερμανός Πάπας. Ωστόσο ορισμένες φορές ο Πάπας Βονιφάτιος Β΄ θεωρείται σαν ο πρώτος Γερμανός Πάπας, αν και ήταν Οστρογότθος.

Ο Γρηγόριος έδρασε κυρίως σαν αντιπρόσωπος του αυτοκράτορα στην Ρώμη και παραχώρησε μεγάλο αριθμό ειδικών προνομίων σε μοναστήρια της Αγίας Ρωμαϊκής Αυτοκρατορίας. Μια από τις πρώτες ενέργειές του ήταν να στέψει αυτοκράτορα Όθωνα Γ΄ στις 21 Μαΐου 996. Λίγες ημέρες μετά τη στέψη διεξήγαγαν από κοινού μια σύνοδο, η οποία αποκατέστησε τον Αρνούλφο στην επισκοπή της Ρεμς, ενώ ο Γερβέρτος, ο μελλοντικός Πάπας Σιλβέστρος Β΄ (999–1003),  καταδικάστηκε σαν εισβολέας. Ο Ροβέρτος Β' της Γαλλίας (996–1031), που ενέμενε στο δικαίωμα του να διορίζει επισκόπους, αναγκάστηκε να υπαναχωρήσει, και τελικά να χωρίσει και από τη γυναίκα του Μπέρθα, υπό το φόβο της απειλής αφορισμού ολόκληρου του βασιλείου.

Μέχρι τη σύνοδο της Πράβια (997), ο Γρηγόριος βρήκε έναν αντίπαλο στο πρόσωπο του αντιπάπα Ιωάννη ΙΣΤ΄ (997–998), τον οποίον επέλεξαν ο Κρεσκέντιος Β΄ και οι ευγενείς της Ρώμης, ενάντια στη βούληση του νεαρού αυτοκράτορα Όθωνα Γ΄ και ξαδέρφου του Πάπα. Την εξέγερση του Κρεσκέντιου κατέστειλε αποφασιστικά ο αυτοκράτορας, ο οποίος εκστράτευσε εναντίον της Ρώμης. Ο Ιωάννης το έσκασε, ενώ ο Κρεσκέντιος βρήκε καταφύγιο στο Καστέλ Σαντ'Άντζελο. Τα στρατεύματα του αυτοκράτορα κατεδίωξαν τον αντιπάπα, και αφού τον αιχμαλώτισαν, του έκοψαν τη μύτη, τα αυτιά και τη γλώσσα, τον τύφλωσαν και τον διαπόμπευσαν δημόσια μπροστά στον αυτοκράτορα και τον Πάπα. Στη συνέχεια στάλθηκε στη μονή της Φούλντα στη Γερμανία, όπου έζησε μέχρι το 1013. Το Καστέλ Σαιν Άντζελο πολιορκήθηκε, και όταν κυριεύθηκε, ο Κρεσκέντιος κρεμάστηκε από τα τείχη της πόλης (998).

Ο Γρηγόριος Ε΄ πέθανε αιφνίδια στις 18 Φεβρουαρίου 999. Τάφηκε στη Βασιλική του Αγίου Πέτρου κοντά στον Πάπα Πελάγιο Α΄. Τον διαδέχθηκε ο Γερβέρτος, που πήρε το όνομα Σιλβέστρος Β΄.

## Πηγές

* Στο άρθρο ενσωμνατώνεται κείμενο από το βιβλίο Chisholm, Hugh, ed (1911). Encyclopædia Britannica (Eleventh ed.). Cambridge University Press, που αποτελεί κοινό κτήμα.

Κατηγορία:Πάπες
Κατηγορία:Γερμανοί Πάπες
Κατηγορία:Οίκος των Σαλίων
Alter Südlicher Friedhof

Το **Alter Südlicher Friedhof** (γερμ., *παλαιό νότιο νεκροταφείο*) βρίσκεται στο Μόναχο. Ιδρύθηκε το έτος 1563 από τον Δούκα Άλμπρεχτ Ε' για να ταφούν τα θύματα της πανούκλας. Ήταν τότε έξω από τα όρια της πόλης. Σήμερα βρίκεται στο κέντρο του Μονάχου, μισό χιλιόμετρο πίσω από την Πύλη του Σέντλιγκ (Sendlinger Tor). Το διάστημα μεταξύ 1788 και 1868 ήταν το μόνο γενικό νεκροταφείο όλου του Μονάχου. Σήμερα λειτουργεί ως ιστορικός χώρος για το κοινό.
## Τάφοι προσωπικοτήτων
Στο νεκροταφείο βρίσκονται οι τάφοι αρκετών σημαντικών ανθρώπων.
* Γκέοργκ Ωμ (1789-1854) Γερμανός φυσικός
* Καρλ Κράτσαϊζεν (γερμ. Karl Krazeisen, 1794-1878) Γερμανός αξιωματικός του στρατού, εικονογράφος και φιλέλληνας που πολέμησε σαν εθελοντής κατά την Ελληνική Επανάσταση και φιλοτέχνησε πορτραίτα μεγάλων μορφών του αγώνα, όπως οι Θεόδωρος Κολοκοτρώνης, Γεώργιος Καραϊσκάκης και άλλοι.
* Ιωσήφ Λουδοβίκος Κόμης του Άρμανσπεργκ (γερμ. Joseph Ludwig Graf von Armansperg, 1787-1853), Βαυαρός πολιτικός και πρόεδρος του συμβουλίου της Αντιβασιλείας, που ορίστηκε από τις Μεγάλες Δυνάμεις να συνοδεύσει τον μέλλοντα Βασιλέα Όθωνα στην Ελλάδα και να ασκήσει εξ ονόματός του την εξουσία ως την ενηλικίωσή του.
* Ειρηναίος Θείρσιος (γερμ. Friedrich Thiersch, 1784-1860) Γερμανός φιλέλληνας και ουμανιστής φιλόλογος, ο οποίος ονομάστηκε «Praeceptor Bavariae» («Διδάσκαλος της Βαυαρίας») και «Πατέρας της ουμανιστικής εκπαίδευσης» στην Βαυαρία. Η συνδρομή του για την ανάπτυξη της εκπαίδευσης στην Βαυαρία θεωρείται ότι ήταν αντίστοιχη του Χούμπολντ στην Πρωσία. Στην Ελλάδα διέπρεψε κατά τα χρόνια του Όθωνα. 
* Πέτερ φον Ες, (γερμ. Peter von Hess, 1792-1871) Γερμανός ζωγράφος που φιλοτέχνησε πολλές σκηνές της Ελληνικής επανάστασης του 1821. 
* Θεόδωρος Βρυζάκης (1814–1878) Έλληνας ζωγράφος που θεωρείται ο πρώτος της μεταοθωμανικής Ελλάδας και θεμελιωτής της λεγόμενης «Σχολής του Μονάχου».
* Ηλίας Κατσάκος Μαυρομιχάλης ( -1836) αγωνιστής του '21
* Λεωνίδας Ανδρούτσος (1824-1836), γιος του Οδυσσέα Ανδρούτσου.
* Λέο φον Κλέντσε (1784-1864) Γερμανός νεοκλασικός αρχιτέκτονας
* Φρίντριχ φον Γκέρτνερ (1791-1847) Γερμανός αρχιτέκτονας
* Γιόζεφ φον Φράουνχοφερ (1787-1826) Γερμανός φυσικός

## Παραπομπές


## Βιβλιογραφία
* Alexander Langheiter, Wolfgang Lauter: *Alter Südfriedhof in München*. MünchenVerlag, München 2008, ISBN 978-3-937090-34-4
* Franz Schiermeier, Florian Scheungraber: *Alter Südlicher Friedhof in München. Geschichte und Berühmtheiten. Übersichtsplan der Grabmäler. Herausgegeben zum 850. Stadtgeburtstag* Franz Schiermeier Verlag, München 2008, ISBN 978-3-9811425-6-3
* Erich Scheibmayr, *Letzte Heimat*, München 1985, Eigenverlag
* Erich Scheibmayr, *Wer? Wann? Wo?*, München, 3 Teile, 1989, 1997, 2002, Eigenverlag
* Margret Wanetschek: *Grünanlagen in der Stadtplanung von München. 1790 – 1860. Neu herausgegeben von Klaus Bäumler und Franz Schiermeier* Franz Schiermeier Verlag, München 2005, ISBN 978-3-9809147-4-1

## Εξωτερικοί σύνδεσμοι

* επίσημη ιστοσελίδα
* κατάλογος των τάφων

Κατηγορία:Νεκροταφεία
Κατηγορία:Μόναχο
Χρήστος Παναγιωτίδης

Ο **Χρήστος Παναγιωτίδης** ή **καπετάν Μαλέτσ(ι)κος** (1886 - ;) ήταν οπλαρχηγός του Μακεδονικού Αγώνα από το Στρέμπενο (Ασπρόγεια) της Φλώρινας.

## Βιογραφικά στοιχεία
Ο Χρήστος Παναγιωτίδης γεννήθηκε στα τέλη του 19ου αιώνα στο Στρέμπενο ( νυν Ασπρόγεια) Φλώρινας. Αρχικά υπηρέτησε στο σώμα του Ευάγγελου Νάτση και στη συνέχεια συγκρότησε δική του ομάδα που έδρασε στην περιοχή της Φλώρινας τα έτη 1903 και 1904. Έλαβε το προσωνύμιο *Μαλέτσκος* (*Μικρούλης*) λόγω του νεαρού της ηλικίας του. Συνεργάστηκε με τον Παύλο Μελά και τους αξιωματικούς που ήρθαν από το Ελληνικό κράτος στην περιοχή. Ήταν παρών με την ομάδα του στη μοιραία νύχτα που στοίχισε τη ζωή στον Παύλο Μελά στη Στάτιστα (Μελάς Καστοριάς), όπου τελικά συνελήφθη από τις Οθωμανικές αρχές μαζί με έξι Κρητικούς εθελοντές και φυλακίστηκε.. Στις αρχές του 1908 απέδρασε από της φυλακές του Μοναστηρίου. Στις 17 Απριλίου του 1927 απέστειλε επιστολή στον *Ταχυδρόμο* της Θεσσαλονίκης, όπου εξιστορούσε τα γεγονότα της Στάτιστας και όπου σύμφωνα με τη δική του εκδοχή, οι Οθωμανοί δεν είχαν πυροβολήσει προς την οικία όπου βρίσκονταν ο Παύλος Μελάς.

## Παραπομπές


Κατηγορία:Μακεδονομάχοι
Τραϊανός Λιαντζάκης

Ο **Τραϊανός (Τράικος) Λιαντζάκης** ή **Λαντζάκης** ήταν σημαντικός οπλαρχηγός Μακεδονομάχος από το Ζέλοβο (Αντάρτικο) Φλώρινας.

## Βιογραφικά στοιχεία
Ο **Τραϊανός Λιαντζάκης** γεννήθηκε στα μέσα του 19ου αίωνα στο Ζέλοβο (Ανταρτικό) Πρεσπών του νομού Φλώρινας. Ήταν πρόκριτος του χωριού και μαζί με τα αδέρφια του, Γεώργιο, Σίμο και Μιχαήλ αγωνίστηκαν για να απωθήσουν τις Βουλγαρικές πιέσεις. Υπήρξε μέλος της *Εθνικής Επιτροπής Ζελόβου*. Μαζί με τον Ναούμ Κύρου και Παύλο Κύρου σκότωσαν τον κομιτατζή Λάζο Ποπτράικωφ, ανώτατο στέλεχος του Βουλγαρικού κομιτάτου στις περιοχές Φλώρινας και Καστοριάς στα τέλη του 1903, όταν η εξέγερση του *Ίλιντεν* έβαινε στο τέλος της. Στις 14 Σεπτεμβρίου του 1904 ο Ευθύμιος Καούδης με το σώμα του μπήκε στο Ζέλοβο, όπου συναντήθηκε με τους αδερφούς Αναστάσιο και Φίλιππο Στέφο, στο σπίτι των οποίων φιλοξενήθηκαν και αποθήκευσαν οπλισμό. Οι Ζελοβίτες όμως, παρόλο που ο Παύλος Κύρου εγγυήθηκε για τον Ευθύμιο Καούδη, ήταν καχύποτποι και δεν τους επέτρεψαν να διαμείνουν στο χωριό. Την παρεξήγηση ανέλαβε να ξεκαθαρίσει τότε ο Τραϊανός Λιαντζάκης, ο οποίος ως προύχοντας του χωριού μετέβη στο Μοναστήρι και πήρε τη διαβεβαίωση από τον Έλληνα πρόξενο, Δημήτριο Καλλέργη ότι ο Καούδης ενεργούσε βάσει οδηγιών των Ελληνικών αρχών. To ίδιο έτος ο Τραϊανός Λιαντζάκης συγκρότησε δική του ένοπλη ομάδα όπου τέθηκε επικεφαλής και έδρασε στην περιοχή Πρεσπών και Κορεστίων κατά των Βουλγαρικών ενόπλων σωμάτων έως το 1908.

## Παραπομπές


Κατηγορία:Μακεδονομάχοι
Κατηγορία:Έλληνες στρατιωτικοί
Κατηγορία:Πρόκριτοι
Κατηγορία:Μακεδόνες
Νικόλαος Πινόπουλος

Ο **Νικόλαος Πινόπουλος** ήταν σπουδαίος οπλαρχηγός Μακεδονομάχος από την Νεγόβανη (Φλάμπουρο) Φλώρινας.

## Βιογραφικά στοιχεία
Γεννήθηκε στα τέλη του 19ου αιώνα στη Νεγόβανη (Φλάμπουρο) Φλώρινας. Ήταν ανηψιός του οπλαρχηγού Γεώργιου Σερίδη. Συγκρότησε ένοπλη ομάδα που είχε σκοπό την προστασία της γενέτειράς του από Βουλγαρικές επιθέσεις και Οθωμανικές αυθαιρεσίες, συνεργαζόμενος πολλές φορές με τον μητροπολίτη Καστοριάς, Γερμανό Καραβαγγέλη. Έδρασε στην περιοχή Φλώρινας, Κορεστίων και Εορδαίας. Το 1904 συνέδραμε επίσης, την ομάδα του Παύλου Μελά..
Συγγενής του ήταν ο επίσης Μακεδονομάχος Δημήτριος Πινόπουλος (1871-1956), ο ο οποίος απεβίωσε και κηδεύτηκε στο Φλάμπουρο σε ηλικία 85 ετών,

## Παραπομπές


Κατηγορία:Μακεδονομάχοι
Κατηγορία:Έλληνες στρατιωτικοί
C2H5NO

Ο μοριακός τύπος **C<sub>2</sub>H<sub>5</sub>NO** μπορεί να αναφέρεται στα ακόλουθα 20 ισομερή θέσης:
# 1-αμινοαιθενόλη με σύντομο συντακτικό τύπο CH2=C(NH2)OH.
# 2-αμινοαιθενόλη με σύντομο συντακτικό τύπο Η2NCH=CH(OH), σε δύο (2) γεωμετρικά ισομερή.
# Αιθενυδροξυλαμίνη με σύντομο συντακτικό τύπο CH2=CHNH2OH.
# 1-ιμινοαιθανόλη με σύντομο συντακτικό τύπο CH3C(=NH)OH.
# 2-ιμινοαιθανόλη με σύντομο συντακτικό τύπο HN=CHCH2OH.
# Αιθανυδροξυλιμίνη με σύντομο συντακτικό τύπο CH3CH=NOH.
# Μεθυλιμινομεθανόλη με σύντομο συντακτικό τύπο CH3Ν=CHOH.
# Μεθυλενιμινομεθανόλη με σύντομο συντακτικό τύπο CH2=ΝCH2OH.
# 1-μεθοξυμεθανιμίνη με σύντομο συντακτικό τύπο CH3OCH=NH.
# N-μεθοξυμεθανιμίνη με σύντομο συντακτικό τύπο CH2=NOCH3.
# Νιτρωδαιθάνιο με σύντομο συντακτικό τύπο CH3CH2NO.
# Αμιναιθανάλη με σύντομο συντακτικό τύπο Η2NCH2CHO.
# Αιθαναμίδιο με σύντομο συντακτικό τύπο CH3CONH2.
# N-μεθυλομεθαναμίδιο με σύντομο συντακτικό τύπο HCONHCH3.
# 2,N-εποξυαιθαναμίνη ή **1,2-οξαζετιδίνη**.
# 1,1'-εποξυμεθανομεθυλαμίνη ή **1,3-οξαζετιδίνη**.
# 1,N-εποξυαιθαναμίνη ή **3-μεθυλο-1,2-οξαζιριδίνη**.
# 1,N-εποξυμεθανομεθυλαμίνη ή **Ν-μεθυλο-1,2-οξαζιριδίνη**.
# 1,2-εποξυαιθαναμίνη ή **αμινοξιράνιο**.
# 1,2-επαζαιθανόλη ή **υδροξυαζιριδίνη**.

* Μερικά από τα παραπάνω ισομερή είναι ασταθή.

Κατηγορία:Αποσαφηνίσεις χημικών τύπων
Λεωνίδας Ανδρούτσος

Ο **Λεωνίδας Ανδρούτσος** (1824 - 1836) ήταν γιος του Οδυσσέα Ανδρούτσου.
## Βιογραφικά στοιχεία
Γεννήθηκε το 1824 στην σπηλιά της Βελίτσας που ηταν γνωστή ως "Μαύρη Τρούπα" από τον Οδυσσέα Ανδρούτσο και την γυναίκα του, Ελένη Καρέλη. Βαφτίστηκε Λεωνίδας προς τιμή του ήρωα της Μάχης στο Χάνι της Γραβιάς. Έμεινε ορφανός από πατέρα σε ηλικία ενός έτους. Η μητέρα του τον έκρυβε σε φίλους και σπηλιές για να τον σώσει από τους ανθρώπους του Κωλέττη που είχε δώσει διαταγή να τον βρουν και να τον σκοτώσουν. Ο πατέρας του, Οδυσσέας δεν τους είχε αφήσει άλλη περιουσία, αφού είχε προσφέρει όλα τα υπάρχοντά του για τον Ιερό Αγώνα και με δικά του χρήματα είχε οχυρωθεί η Ακρόπολη της Αθήνας. Με την έλευση του Όθωνα, ο μικρός Λεωνίδας στάλθηκε στο Μόναχο της Βαυαρίας, όπου ήτανε να μεγαλώσει στο περιβάλλον του βασιλιά Λουδοβίκου Α΄. Δυστυχώς όμως αρρώστησε βαριά το 1836 όταν ξέσπασε επιδημία χολέρας και πέθανε στις 11 Δεκεμβρίου σε ηλικία δώδεκα ετών.

Ο βασιλιάς Λουδοβίκος, που τον αγαπούσε σαν παιδί του, τον έθαψε με τιμές και κατέθεσε ένα ποσό στην τράπεζα, με την εντολή, να γίνεται η συντήρηση του τάφου, από τους τόκους των χρημάτων.

Ο τάφος του υπάρχει ακόμα και σήμερα στο παλιό νεκροταφείο της πόλης του Μονάχου, απέναντι από τον τάφο ενός άλλου μεγάλου αγωνιστή της Ελληνικής Επανάστασης, του Ηλία Κατσάκου Μαυρομιχάλη.

## Το ταφικό μνημείο του Λεωνίδα Ανδρούτσου
Στο ταφικό μνημείο του Λεωνίδα Ανδρούτσου χαράχτηκε δίγλωσση επιγραφή του φιλέλληνα ουμανιστή Θείρσιου στα ελληνικά και γερμανικά. Εκτός από τα προσωπικά στοιχεία και την ιστορία του μνημείου, φέρει την εξής επιγραφή:
:«Ειμί θάλος πολυανθές, υπ’ ανδρών βλαστέν αρίστων,
:οίτινες αντ’ αρετής έργ οδυνηρά πάθον.
:Τον δε πάππον ελών νηλεώς εφόνευσ ο τύραννος,
:ου βία αλλά δολω, φάρμακα λυγρά διδούς.
:Τον δ ου γεννητήρα, τον εν πολέμοις αδάμαστον,
:εχθροδαποί πύργον κρήμνισαν εκ μεγάλου.
:Μήτηρ δε, η Παρνασσού ενί σπηλαίοις μ’έτικτεν,
:ενθάδε δωδεκάτη κλαύσεν αποφθίμενον»
## Πηγές
* 
* 

Κατηγορία:Αρβανίτες
Γκόντφρεϊ Χάρολντ Χάρντι

Ο **Γκόντφεϊ Χάρολντ Χάρντι** (, 7 Φεβρουαρίου 1877 – 1 Δεκεμβρίου 1947) ήταν  σημαντικός Άγγλος μαθηματικός, γνωστός για τη συμβολή του στην θεωρία αριθμών και την ανάλυση.

Στο ευρύ κοινό είναι κυρίως γνωστός για το δοκίμιο *Η Απολογία ενός Μαθηματικού*, μία από τις πιο προσιττές αναλύσεις όσον αφορά τον τρόπο σκέψης ενός μαθηματικού.

Από τις αρχές του 1914 υπήρξε ο πνευματικός πατέρας του Ινδού μαθηματικού Σρινιβάσα Ραμανούτζαν, την ξεχωριστή διάνοια του οποίου αναγνώρισε σχεδόν αμέσως. Στα πλαίσια συνέντευξης που παραχώρησε στον Πολ Έρντος, στην ερώτηση ποια ήταν η μεγαλύτερη συνεισφορά του στα μαθηματικά, ο Χάρντι απάντησε «η ανακάλυψη του Ραμανουτζάν».

## Παραπομπές


Κατηγορία:Άγγλοι μαθηματικοί
Κατηγορία:Μαθηματικοί του 20ού αιώνα
Κατηγορία:Μαθηματικοί του 19ου αιώνα
Κατηγορία:Απόφοιτοι του Πανεπιστημίου του Κέιμπριτζ
Κατηγορία:Άγγλοι άθεοι
Κεν Ρόμπινσον

Ο **Κεν Ρόμπινσον** (αγγλικά: *Ken Robinson*), που γεννήθηκε στο Λίβερπουλ στις 4 Μαρτίου 1950, ήταν συγγραφέας και σύμβουλος σε θέματα εκπαίδευσης και καλλιτεχνικής παιδείας. Διετέλεσε διευθυντής του έργου *Η Τέχνη στα σχολεία* μεταξύ 1985 - 1989, καθηγητής Καλλιτεχνικής Εκπαίδευσης στο Πανεπιστήμιο του Γουάργουϊκ (Warwick) και εχρίσθη ιππότης (παίρνοντας τον τίτλο του *Sir*) για τη συμβολή του στην εκπαίδευση.

Καταγόταν από εργατική οικογένεια. Τα τελευταία χρόνια κατοικούσε στο Λος Άντζελες με τη γυναίκα του Μαρία-Τερέζα και τα δύο παιδιά του.

Έγινε ιδιαίτερα γνωστός λόγω 3 ομιλιών που έχει δώσει σε συνέδρια του TED το 2006 , το 2010  και το 2013  τα οποία έχουν παρακολουθηθεί πάνω από 24 εκατομμύρια φορές στις ιστοσελίδες του TED. Τα τελευταία χρόνια αντιμετώπισε την ασθένεια του καρκίνου και πέθανε στις 21 Αυγούστου του 2020. 

## Ιδέες για την εκπαίδευση
Ο Κεν Ρόμπινσον έχει προτείνει ότι για να συμμετάσχουν και να επιτύχουν, η εκπαίδευση πρέπει να αναπτυχθεί σε τρία μέτωπα. 
Πρώτον, ότι θα πρέπει να προωθεί τη πολυμορφία προσφέροντας ένα ευρύ πρόγραμμα σπουδών και να ενθαρρύνει την εξατομικευμένη μαθησιακή διαδικασία. Ότι θα πρέπει να προωθεί την περιέργεια μέσω της δημιουργικής διδασκαλίας, η οποία εξαρτάται από την υψηλής ποιότητας κατάρτιση των εκπαιδευτικών. Τέλος, ότι θα πρέπει να επικεντρωθεί στην αφύπνιση της δημιουργικότητας μέσω εναλλακτικών διδακτικών διαδικασιών που έχουν λιγότερη έμφαση στην τυποποίηση των εξετάσεων, δίνοντας την ευθύνη για τον καθορισμό της πορείας της εκπαίδευσης σε επιμέρους σχολεία και εκπαιδευτικούς. Πιστεύει ότι ένα μεγάλο μέρος του σημερινού συστήματος εκπαίδευσης στις Ηνωμένες Πολιτείες ενισχύει τη συμμόρφωση, την υποταγή, και την τυποποίηση αντί για δημιουργικές προσεγγίσεις στη μάθηση.Ο Ρόμπινσον τονίζει ότι μπορεί να επιτύχει μόνο αν αναγνωρίσουμε ότι η εκπαίδευση είναι δύο οργανικά σύστηματα και όχι ένα μηχανικό. Η επιτυχής διοίκηση του τα το σχολείου είναι ένα θέμα της ενίσχυσης ενός βοηθητικού περιβάλλοντος και όχι θέμα "διαταγών και ελέγχου". 

## Παραπομπές


## Εξωτερικοί σύνδεσμοι
*Η προσωπική ιστοσελίδα του Κεν Ρόμπινσον

Κατηγορία:Βρετανοί συγγραφείς
Ποινική δίωξη

Ο όρος **ποινική δίωξη** ή **ποινική αγωγή** χαρακτηρίζει τη  δίωξη που ασκείται αποκλειστικά κατά προσώπων που φέρονται να έχουν διαπράξει αξιόποινη πράξη. Τη διαδικασία, καθώς και τα θεσμοθετημένα όργανα που έχουν το δικαίωμα της άσκησης ποινικής δίωξης προβλέπει το σύστημα Ποινικής Δικονομίας που ακολουθεί η κάθε χώρα.

Σύμφωνα με το σύστημα Ποινικής Δικονομίας που ισχύει σήμερα στην Ελλάδα, η ποινική δίωξη ασκείται εν ονόματι της Πολιτείας, από τον Εισαγγελέα Πλημμελειοδικών και στα πταισματοδικεία από τον εκάστοτε τεταγμένο δημόσιο κατήγορο. Επίσης, δικαίωμα άσκησης ποινικής δίωξης έχουν η ολομέλεια του δικαστηρίου των Εφετών, καθώς και ο εκάστοτε υπουργός Δικαιοσύνης. Ειδικότερα, ο τελευταίος και μόνο κατόπιν προηγούμενης απόφασης του υπουργικού συμβουλίου, έχει το δικαίωμα να διατάξει την αναβολή έναρξης ή την αναστολή μιας ήδη διενεργούμενης ποινικής δίωξης στην περίπτωση που πρόκειται για πολιτικό έγκλημα και μόνο ή ακόμη για έγκλημα/εγκλήματα που η δίωξή τους είναι δυνατόν να "*διαταράξουν τις [[διεθνείς σχέσεις]] του κράτους*". Το δικαίωμα όμως αυτό πρέπει να ασκηθεί πριν την έναρξη της "επ' ακροατηρίω συζήτησης".

Στη περίπτωση αξιόποινης πράξης, που η δίωξή της δεν απαιτεί έγκληση ή αίτηση, τότε η ποινική δίωξη ασκείται αυτεπάγγελτα αμέσως μόλις περιέλθει στον Εισαγγελέα πληροφορία διάπραξης είτε από αναφορά, είτε από μήνυση είτε από οποιοδήποτε μέσον σχετική πληροφορία. Ειδικότερες διατάξεις ρυθμίζουν θέματα που αφορούν περιπτώσεις αναβολής ή αναστολής της ποινικής δίωξης, καθώς ακόμη και της αποχής απ' αυτήν.

## Σημειώσεις
* Ειδικά για την άσκηση ποινικής δίωξης ανηλίκων ορίζεται ειδικός αντιεισαγγελέας και αναπληρωτής αυτού.
* Οι έχοντες δικαίωμα άσκησης ποινικής δίωξης ενεργούν υπηρεσιακά ανεξάρτητοι, προς κάθε άλλη Αρχή στην οποία υπηρετούν.
* Η άσκηση ποινικής δίωξης μπορεί να στρέφεται είτε επί συγκεκριμένου προσώπου, είτε "κατά παντός υπαιτίου".

## Δείτε επίσης
* Εισαγγελέας
* Δικαστής

## Πηγές
* "Ελληνικός Κώδικας Ποινικής Δικονομίας" τμήμα ΙΙ, Κεφ. Α, άρθρα 27-32.
* "Σύστημα Ελληνικής Ποινικής Δικονομίας" τομ. Α΄, σελ. 108, Δ. Τζιώρας.
* "Εγκυκλοπαίδεια Πάπυρος Larousse Britannica" τομ. 49ος, σελ. 400.

Κατηγορία:Ποινική Δικονομία
StarCraft

Το ***StarCraft*** είναι βιντεοπαιχνίδι στρατηγικής πραγματικού χρόνου και επιστημονικής φαντασίας που δημιουργήθηκε από την εταιρία Blizzard Entertainment. Είναι το πρώτο παιχνίδι της σειράς *[[StarCraft (σειρά)|StarCraft]]* και κυκλοφόρησε για τo λειτουργικό σύστημα Microsoft Windows στις 31 Μαρτίου 1998, ενώ ένα χρόνο αργότερα κυκλοφόρησε και για το λειτουργικό σύστημα Mac OS της Apple. Στις 13 Ιουνίου 2000 κυκλοφόρησε και μια παραλλαγή του παιχνιδιού για την κονσόλα Nintendo 64. Έχοντας πουλήσει περισσότερα από 11 εκατομμύρια αντίγραφα παγκοσμίως μέχρι τον Φεβρουάριο του 2009, το *StarCraft* είναι ένα από τα παιχνίδια υπολογιστών με τις μεγαλύτερες πωλήσεις μέχρι σήμερα. Η ιστορία του αρχικού *StarCraft* συνεχίστηκε με το πακέτο επέκτασης *StarCraft: Brood War* και με τη συνέχεια *StarCraft II: Wings of Liberty*, το οποίο κυκλοφόρησε τον Ιούλιο του 2010.

## Λεπτομέρειες
Το παιχνίδι διαδραματίζεται στον 26ο αιώνα, και έχει ως θέμα την διαμάχη τριών φυλών για κυριαρχία, σε ένα μακρινό μέρος του Γαλαξία. Οι φυλές αυτές είναι οι Terran (Γήινοι), άνθρωποι που έχουν εξοριστεί από τη Γη, οι οποίοι έχουν την ικανότητα να προσαρμόζονται κάτω από οποιεσδήποτε συνθήκες, οι Zerg (Ζεργκ), μια φυλή εντομοειδών εξωγήινων, οι οποίοι μανιωδώς αφομοιώνουν άλλες φυλές και κυνηγούν την γενετική τελειότητα, και οι Protoss (Πρότος), ένα ανθρωποειδές είδος εξωγήινων με πολύ εξελιγμένη τεχνολογία και βιονικές ικανότητες, οι οποίοι βρίσκονται σε συνεχή διαμάχη με τους Ζεργκ, προσπαθώντας να διατηρήσουν τον πολιτισμό τους και τον αυστηρά φιλοσοφικό τρόπο ζωής τους.

## Υποδοχή
Το παιχνίδι έχει αποσπάσει επαίνους για την πρωτοποριακή χρήση μοναδικών φυλών σε παιχνίδι στρατηγικής πραγματικού χρόνου και για την καθηλωτική πλοκή του.

## Παραπομπές


## Εξωτερικοί σύνδεσμοι

* 
* The ''StarCraft'' Compendium on Battle.net 

Κατηγορία:Βιντεοπαιχνίδια του 1998
Κατηγορία:Βιντεοπαιχνίδια στρατηγικής πραγματικού χρόνου
Κατηγορία:Βιντεοπαιχνίδια των Mac OS
Κατηγορία:Βιντεοπαιχνίδια του Nintendo 64
Κατηγορία:Βιντεοπαιχνίδια για κινητά
Κατηγορία:Βιντεοπαιχνίδια της Blizzard
Κατηγορία:Βιντεοπαιχνίδια με ισομετρικά γραφικά
Κατηγορία:Τηλεπάθεια στη μυθοπλασία
Κατηγορία:Βιντεοπαιχνίδια των Windows
Ενσίρωση

**Ενσίρωση** είναι η διαδικασία της ζύμωσης φυτικών προϊόντων με υψηλό περιεχόμενο υγρασίας και υπό αναερόβιες συνθήκες, με σκοπό τη διατήρηση του προϊόντος αλλά και τη βελτίωση της θρεπτικής του αξίας για χρήση ως ζωοτροφή. Το προϊόν της ενσίρωσης ονομάζεται ενσίρωμα και οι καλλιέργειες που χρησιμοποιούνται ποικίλουν με τις πιο συνηθισμένες να είναι το χόρτο και το καλαμπόκι, αν και μείγματα χόρτου και τριφυλλιού, χλωρά σιτηρά, λάχανο, ρίζες διαφόρων φυτών, πολτός ζαχαρότευτλων και γεώμηλα επίσης συχνά χρησιμοποιούνται. Ο ενσιρωδιανομέας είναι υπεύθυνος για να διανέμει το ενσίρωμα στα ζώα των μονάδων. 

## Πηγές
* https://www.ypaithros.gr/vimata-ensirosi-stadia/
* agriculturedictionary.com (αγγλικά)
* Γεωργική Μηχανολογία:Αντλίες & Γεωργικά Μηχανήματα Αγρού, Γεωργικό Πανεπ.Αθηνών, σελ.152

Κατηγορία:Γεωργία (δραστηριότητα)
Κατηγορία:Επιστήμες Γης και Περιβάλλοντος
Κατηγορία:Αναερόβια πέψη
Μαργαρίτης Αποστολίδης

Ο **Μαργαρίτης Αποστολίδης** (Αθήνα, 23 Οκτωβρίου 1921 – 16 Ιανουαρίου 2005) ήταν Έλληνας μοντερνιστής αρχιτέκτονας. 

## Βιογραφία
Γεννήθηκε στις 23 Οκτωβρίου 1921 στην Αθήνα. Αποφοίτησε από το Lycee Leonin της οδού Σίνα. Το Δεκέμβρη του 1945 έφυγε από τον Πειραιά με πρωτοβουλία του Οκταβίου Μερλιέ (Octave Merlier) για σπουδές στη Γαλλία, ως υπότροφος του Γαλλικού Ινστιτούτου, με το πλοίο Ματαρόα και με συνεπιβάτες άλλους 200 περίπου Έλληνες φοιτητές και διανοούμενους όπως οι Κορνήλιος Καστοριάδης, Κώστας Αξελός, Τάκης Ζενέτος, Μέμος Μακρής, Νίκος Σβορώνος κ.α. Σπούδασε αρχιτεκτονική στην περίφημη *École des Beaux-Arts* του Παρισιού, στο atelier του Otello Zavaroni, όπου και ολοκλήρωσε τη διπλωματική του εργασία με ελληνικό τίτλο *Ενυδρείο εν Αθήναις*.

Επιστρέφοντας στην Ελλάδα άνοιξε με τον Τάκη Ζενέτο κοινό γραφείο και συνεργάστηκε σε όλα τα μεγάλα έργα της περιόδου 1956 - 1965 που έφεραν την υπογραφή τους, όπως την *Πολυκατοικία στην λεωφόρο Αμαλίας 34* (1959), το *εργοστάσιο [[Φιξ (Ζυθοποιΐα)|ζυθοποιίας ΦΙΞ]]* (1957-1963) στην λεωφόρο Συγγρού, το *εργοστάσιο πλαστικών της APCO* (1959) στην οδό Πειραιώς, το *Μονόσπιτο στο Καβούρι* (1960),το *εργοστάσιο της ΒΙΑΝΙΛ Α.Ε.*(1964) στον Άγιο Ιωάννη Ρέντη κ.α. Άλλα έργα του είναι πολυκατοικίες στο ιστορικό κέντρο της Αθήνας και στην Πλάκα, μοντέρνες μονοκατοικίες στα Βόρεια προάστια Αθηνών κ.α. Ακόμη, ήταν ο αρχιτέκτονας που σχεδίασε και συντηρούσε, μέχρι και τα τελευταία χρόνια της ζωής του, τον τάφο του Οκταβίου Μερλιέ στο Πρώτο Νεκροταφείο Αθηνών. 

Μέρος του αρχείου των έργων του Μαργαρίτη Αποστολίδη βρίσκεται στα αρχεία Νεοελληνικής Αρχιτεκτονικής του Μουσείου Μπενάκη. Υπήρξε νυμφευμένος με την ηθοποιό Άννα Κυριακού με την οποία απέκτησε ένα γιο, τον πολιτικό μηχανικό, Χρήστο Αποστολίδη. Παράλληλα, επί 40 συναπτά έτη προσέφερε τις υπηρεσίες του ως Τεχνικός σύμβουλος στο «Άσυλον Ανιάτων».

Ο Μαργαρίτης Αποστολίδης απεβίωσε στις 16 Ιανουαρίου 2005 στην Αθήνα, σε ηλικία 83 ετών και κηδεύτηκε στο Πρώτο Νεκροταφείο Αθηνών.

## Παραπομπές


## Βιβλιογραφία
*Νέλλη Ανδρικοπούλου *ΤΟ ΤΑΞΙΔΙ ΤΟΥ ΜΑΤΑΡΟΑ. 1945* ISBN 978-960-05-1348-6 Αθήνα:2007 Βιβλιοπωλείον της ΕΣΤΙΑΣ
*Αντώνης Κιτσίκης *ΑΡΧΙΤΕΚΤΟΝΙΚΗ* *1963-1964* Θ.Μακρής & ΣΙΑ (*Νο39,Νο40*)
*Αντώνης Κιτσίκης *ΑΡΧΙΤΕΚΤΟΝΙΚΗ* *1964* Εκδοτική Αθηνών Α.Ε. (*Νο41,Νο45*)
*Ντόρα Θεοδωροπούλου *ΦΙΞFIX 120+ ΧΡΟΝΙΑ ΑΡΧΙΤΕΚΤΟΝΙΚΗ ΤΑΚΗΣ Χ.ΖΕΝΕΤΟΣ - ΜΑΡΓΑΡΙΤΗΣ ΑΠΟΣΤΟΛΙΔΗΣ ΣΗΜΕΙΟ ΤΟΜΗΣ ΣΤΗΝ ΙΣΤΟΡΙΑ ΤΟΥ ΚΤΙΡΙΟΥ* ISBN 978-960-458-827-5 Εκδόσεις Επίκεντρο 2018
*Συλλογικό *ΜΑΤΑΡΟΑ, 1945 ΑΠΟ ΤΟΝ ΜΥΘΟ ΣΤΗΝ ΙΣΤΟΡΙΑ* ISBN 978-618-5346-06-5 Εκδόσεις ΑΣΙΝΗ 2018

## Εξωτερικοί σύνδεσμοι
*Μουσείο Μπενάκη
*Γαλλικό Ινστιτούτο
*Νέλλη Ανδρικοπούλου *ΤΟ ΤΑΞΙΔΙ ΤΟΥ ΜΑΤΑΡΟΑ. 1945* ISBN 978-960-05-1348-6 Αθήνα:2007 Βιβλιοπωλείον της ΕΣΤΙΑΣ

Κατηγορία:Έλληνες αρχιτέκτονες
This Is Our Night

**"This Is Our Night"** είναι ο τίτλος ποπ τραγουδιού του Σάκη Ρουβά, που κυκλοφόρησε το 12 Φεβρουαρίου του 2009 στην Ελλάδα και στην Κύπρο, από τη δισκογραφική εταιρεία Minos EMI. Το τραγούδι επιλέχθηκε να εκπροσωπήσει την Ελλάδα στον 54ο Διαγωνισμό Τραγουδιού Eurovision που θα έλαβε χώρα στη Μόσχα της Ρωσίας από 12-16 Μαΐου, 2009.

## Σύνθεση και παραγωγή
Το τραγούδι είναι σύνθεση του συνθέτη Δημήτρη Κοντόπουλου, ο οποίος επιλέχθηκε από την ΕΡΤ και το Σάκη Ρουβά για να συνθέσει και τα τρία υποψήφια τραγούδια για την Εurovision του 2009. Στις 10 Φεβρουαρίου βγήκαν στη δημοσιότητα οι τίτλοι, οι στιχουργοί και επίσης λίγες μόνο πληροφορίες για τα τρία κομμάτια, με το *This Is Our Night* να χαρακτηρίζεται επιβλητικό ποπ-χορευτικό κομμάτι. Οι στιχουργοί ήταν δυο ελληνο-αυστραλοί παραγωγοί, ο Κραίγκ Πόρτεϊλς, επιτυχημένος στιχουργός, συνθέτης, κιθαρίστας και παραγωγός, που παλιά ζούσε στην Αμερική κι έχει γράψει για μεγάλα ονόματα, όπως η Σερ, ο Μπίλλυ Αïντολ, ο Τέβιν Κάμπλ, οι Guns N' Roses, ο Ρίτσι Σαμπόρα και ο Όζζυ Όσμπορν, και ο Κάμερον Τζάιλς-Ουέμπ, ο οποίος είναι επίσης επιτυχημένος στιχουργός στην Αυστραλία αλλά και ο διευθυντής παραγωγός της εταιρείας *Gusto Music*. Το κομμάτι ήταν το φαβορί για τη νίκη στον Ελληνικό τελικό, πριν να έχει ήδη ακουστεί. Στις 12 Φεβρουαρίου, πραγματοποιήθηκε η δεύτερη επίσημη συνέντευξη τύπου στο ξενοδοχείο «Χίλτον» της Αθήνας όπου παρουσιάστηκαν για πρώτη φορά τα τρία κομμάτια, με τελευταίο το *This Is Our Night*.

Το *This Is Our Night* έγινε το νούμερο 1 τραγούδι στο Ελληνικό iTunes από την πρώτη μέρα της κυκλοφορίας του , ενώ ένα μήνα μετά τη Γιουροβίζιον το τραγούδι μεταγλωττίστηκε και στα ελληνικά με τον τίτλο ***Πιο Δυνατά***.

## Λίστα κομματιών
***Ψηφιακή λήψη**
# "Right on Time" &ndash; 3:05
# "This Is Our Night" &ndash; 2:59
# "Out of Control" &ndash; 3:01

***CD single**
# "This Is Our Night" &ndash; 2:59
# "Right on Time" &ndash; 3:05
# "Out of Control" &ndash; 3:01

## Ιστορικό κυκλοφορίας

## Charts

## Παραπομπές


## Εξωτερικοί σύνδεσμοι
*Official Ιστοσελίδα του Σάκη Ρουβά
*Official Ιστοσελίδα του ERT Eurovision

Κατηγορία:Διαγωνισμός Τραγουδιού Eurovision 2009
Κατηγορία:Τραγούδια του 2009
Κατηγορία:Singles του 2009
Κατηγορία:Τραγούδια του Σάκη Ρουβά
Κατηγορία:Αγγλόφωνα τραγούδια
Κατηγορία:Τραγούδια της Ελλάδας στη Eurovision
Μάχη των Βρυσακίων

Η **μάχη των Βρυσακίων** ήταν ένα από τα πρώτα πολεμικά επεισόδια της επανάστασης του 21. Έγινε στην περιοχή "Βρυσάκια", κοντά στα Ψαχνά του σύγχρονου Δήμου Μεσσαπίων, τον Ιούλιο του 1821.

## Η εξέλιξη των γεγονότων
Ο Ομέρ Βρυώνης, ερχόμενος στην Χαλκίδα, είχε πληροφορηθεί ότι οι επαναστάτες Έλληνες είχαν καταστραφεί σε δύο μάχες έξω από την Χαλκίδα από τον Σινάν Αγά. Οι Έλληνες όμως, μετά την ήττα τους, προσκάλεσαν τον καπετάνιο της Εύβοιας Αγγελή Γοβιό, ο οποίος έλαβε την αρχηγία των Ελλήνων επαναστατών της Εύβοιας. Συνεργάτη του πήρε τον Θηβαίο Κώτσο. Σχημάτισε στρατόπεδο στην παραλία της Εύβοιας, στα Βρυσάκια. Στην θέση αυτή ήρθε ο Βρυώνης με στρατό 2.000 ανδρών (συμπεριλαμβανομένου ιππικού και πυροβολικού) να περάσει έχοντας μαζί του και τους Οθωμανούς από την Χαλκίδα.

Στις 15 Ιουλίου 1821, ο Βρυώνης επιτέθηκε στα οχυρώματα των Ελλήνων με  απαραδειγμάτιστη ορμή, αλλά ο Γοβιός τους απέκρουσε επιτυχώς, βοηθούμενος και από το πλοίο του Αλέξανδρου Κριεζή που είχε αράξει στην παραλία και κανονιοβολούσε τους εχθρούς. Σύμφωνα με τον Διονύσιο Κόκκινο, η μάχη διήρκησε επτά ώρες και οι τρεις επιθέσεις των Οθωμανών αποκρούστηκαν επιτυχώς. Ο Βρυώνης εν τέλει υποχώρησε, έχοντας 70 νεκρούς και διπλάσιους τραυματίες.

Στην Χαλκίδα είχε έρθει και ο Ομέρ Μπέης Καρυστινός, ο οποίος στην επαρχία της Καρύστου είχε καταστρέψει τους επαναστάτες και πυρπόλησε και την Κύμη. Ο Βρυώνης και ο Καρυστινός έμαθαν από μερικούς Τούρκους που είχαν διασπάσει την πολιορκία της Ακρόπολης, ότι στην Αθήνα είχαν τελειώσει οι τροφές, και κινδύνευαν. Αμέσως λοιπόν ο Βρυώνης και ο Καρυστινός έτρεξαν στην Αθήνα και έλυσαν την πολιορκία. Ο Βρυώνης έμεινε στην Αττική καταστρέφοντας τα πάντα, ενώ ο Ομέρ Μπέης επέστρεψε στην Χαλκίδα.

## Παραπομπές


## Πηγές
*
*
*https://enromiosini.gr/arthrografia/afieroma-sti-machi-ton/ 
*https://tvstar.gr/2022/02/22/istoriko-ntokimanter-gia-ti-machi-ton-vrysakion-sta-psachna/
*https://psaxna.gr/195-%CE%B5%CF%84%CE%B7-%CE%B1%CF%80%CE%BF-%CF%84%CE%B7%CE%BD-%CE%B9%CF%83%CF%84%CE%BF%CF%81%CE%B9%CE%BA%CE%B7-%CE%BC%CE%B1%CF%87%CE%B7-%CF%84%CF%89%CE%BD-%CE%B2%CF%81%CF%85%CF%83%CE%B1%CE%BA%CE%B9/ 
*https://eviathema.gr/san-simera/san-simera-15-07-199-chronia-apo-tin-istoriki-machi-ton-vrysakion/20486/
*https://www.stereanews.gr/2020/07/san-simera-to-1821-ginetai-h-maxi-sta-vrysakia/



Κατηγορία:Μάχες της Ελληνικής Επανάστασης του 1821
Κατηγορία:Ιστορία της Εύβοιας
Νικίας ο Μαλλώτης

Ο **Νικίας ο Μαλλώτης** ήταν αρχαίος Έλληνας ορυκτολόγος, ιστορικός και γεωγράφος. Καταγόταν από την πόλη Μαλλός της Κιλικίας, εξ ου και η ονομασία του.

Δεν είναι γνωστή ακριβώς η εποχή που άκμασε, από το γεγονός όμως ότι τον αναφέρει  ο Πλούταρχος, θεωρείται ότι έζησε και άκμασε πολύ προ αυτού, ή λίγο πριν της εποχής του, δηλαδή μέχρι τις αρχές του 1ου αιώνα.

## Έργο
Ο Νικίας συνέγραψε δύο βιβλία όπως αναφέρει ο Πλούταρχος:
* Το "**Περί λίθων**" από το οποίο κάποια αποσπάσματα έχουν διασωθεί, και
* Τα "**Αρκαδικά**", που περιλαμβάνει γεωγραφικές και ιστορικές αναφορές περί της Αρκαδίας.

## Πηγές
* Πλούταρχος "Ηθικά".
* "Νεώτερον Εγκυκλοπαιδικόν Λεξικόν Ηλίου" τομ.14ος, σελ.441
* Κ. Γεωργακόπουλος "Αρχαίοι Έλληνες θετικοί επιστήμονες" - Έκδοση Γεωργιάδη, Αθήναι 1995, σελ.312.

Κατηγορία:Αρχαίοι Έλληνες ιστορικοί
Κατηγορία:Αρχαίοι Έλληνες γεωγράφοι
Μίχαελ φον Γιούνγκ

Ο **Μίχαελ φον Γιούνγκ** (γερμ. *Michael von Jung*) (1781 - 1858) ήταν Γερμανός καθολικός κληρικός και ποιητής νεκρικών και επιτάφιων ωδών και στίχων. 

## Βιογραφικά στοιχεία
thumb|right|250px|Εξώφυλλο του δίτομου ποιητικού έργου του  «''Μελπομένη''», 1839
Γεννήθηκε στις 29 Σεπτεμβρίου 1781 στο Σάουλγκάου της Γερμανίας. Το 1811 χειροτονήθηκε καθολικός ιερέας. Περιέθαλψε ασθενείς και έδειξε απαράμιλλο ζήλο στην επιδημία τύφου το 1814. Για τις υπηρεσίες του αυτές τιμήθηκε με το παράσημο των Ιπποτών του Βασιλικού Τάγματος Κοινωνικών Υπηρεσιών της Βυρτεμβέργης και του απονεμήθηκε τίτλος ευγενείας. Το ποιητικό του έργο όμως δεν συμβιβαζόταν με το πνεύμα της Εκκλησίας, γι' αυτό και το 1820 τιμωρήθηκε με χρηματικό πρόστιμο. Το 1837 η καθολική Εκκλησία του απαγόρευσε να δημοσιεύσει τα έργα του, αυτός όμως παρέμεινε σταθερός και το 1839 κυκλοφόρησε δύο τόμους που περιείχαν διακόσια ποιήματά του. Μετατέθηκε στο Τέττνανγκ το 1849, όπου διαβίωσε μέχρι τον θάνατό του το 1858.

Τον εικοστό αιώνα ο Γιούνγκ ανακαλύφθηκε και τα έργα του αναδημοσιεύτηκαν.

## Έργα του
* *Melpomene oder Grablieder*, 2 Τόμοι, 1839
* *Der heilige Willebold. Eine Legende aus dem dreizehnten Jahrhundert*, θεατρικό έργο, 1820
* ιδιαίτερα για την ελληνική ιστορία αξίζει να αναφερθεί ο ύμνος του στον Ηλία Κατσάκο Μαυρομιχάλη, υπασπιστή του Όθωνα που πέθανε στην επιδημία της χολέρας το 1836 στο Μόναχο.
## Εκδόσεις των έργων του
* *Ausgewählte Werke*. Περιέχει την πρώτη έκδοση των έργων του *Melpomene* και *Der heilige Willebold* καθώς και την μελοποίηση του θρήνου της Μαρίας. Εκδοτικός οίκος Federsee-Verlag, Bad Buchau 1985, ISBN 3-925171-04-5
* *Fröhliche Himmelfahrt oder Die höchst merkwürdigen Grablieder des hochwürdigen Herrn Ritters Michael von Jung weiland Pfarrer zu Kirchdorf in Schwaben*. Ανθολογία, με Ξυλογραίφες του Hch. Kümpel. Albert Zürst, Zürich 1939
* *Fröhliche Himmelfahrt oder Die höchst merkwürdigen Grablieder des Ritters Michael von Jung weiland Pfarrer zu Kirchdorf in Schwaben*. Ανθολογία Wunderlich, Tübingen 1953
* *Meister des unfreiwilligen Humors. Die erhebensten Grablieder des Michael von Jung*. Ανθολογία, Εκδόσεις Verlag für Heimatpflege, Krempten 1963
* *Fröhliche Grablieder zur Laute*. Ανθολογία. Εικονογράφηση του H. E. Köhler. (Herderbücherei; Band 599). Herder, Freiburg 1976, ISBN 3-451-08621-2
* *Ein letzter Gruß. Die fröhlichen Grablieder des Ritters Michael von Jung*. Südwestfunk, Landesstudio Tübingen, 1976
* *Hier stellt sich unseren Tränenblicken ein fürchterliches Schauspiel dar. Die sonderbaren Grablieder des Dorfpfarrers Ritter Michael von Jung*. Ανθολογία, Εικονογράφηση του Jirí Salamoun. Eulenspiegel-Verlag, Berlin 1981

## Παραπομπές


## Εξωτερικοί σύνδεσμοι

* Ύμνος στον Ηλία Κατσάκο Μαυρομιχάλη

Κατηγορία:Γερμανοί ποιητές
Κατηγορία:Κληρικοί
Άρνολντ Σόμμερφελντ

Ο **Άρνολντ Σόμμερφελντ** (γερμανικά: *Arnold Sommerfeld*, 5 Δεκεμβρίου 1868 – 26 Απριλίου 1951) ήταν Γερμανός θεωρητικός φυσικός με τεράστια συνεισφορά στην εξέλιξη της ατομικής και κβαντικής φυσικής. Επίσης εκπαίδευσε και προετοίμασε μεγάλο αριθμό φοιτητών για την νέα εποχή της θεωρητικής φυσικής.

Eπίβλεψε ως καθηγητής τις διδακτορικές διατριβές επτά βραβευμένων με Νόμπελ επιστημόνων, περισσότερες από οποιονδήποτε άλλο.

Εισήγαγε τον αζιμουθιακό και μαγνητικό κβαντικό αριθμό, τη σταθερά λεπτής υφής και έπαιξε σημαντικό ρόλο στη θεωρία των κυμάτων ακτίνων Χ.

## Σπουδές

Ο Σόμμερφελντ σπούδασε μαθηματικά και φυσικές επιστήμες στο πανεπιστήμιο Αλμπερτίνα της Καινιξβέργης. Ο επιτηρητής της διδακτορικής του διατριβής ήταν ο μαθηματικός Φέρντιναντ φον Λίντεμαν. Παρακολούθησε επίσης μαθήματα των μαθηματικών Άντολφ Χούρβιτζ και Ντάβιντ Χίλμπερτ καθώς και του φυσικού Έμιλ Βίχερτ. Έλαβε το διδακτορικό του το 1891 σε ηλικία 23 ετών.

## Πηγές


Κατηγορία:Γερμανοί φυσικοί
Κατηγορία:Γερμανοί πανεπιστημιακοί
Τέττνανγκ

Το **Τέττνανγκ** (γερμ. *Tettnang*) είναι πόλη στην νότια Γερμανία. Βρίσκεται στην επαρχία Μπόντενζεε, στο ομοσπονδιακό κρατίδιο της Βάδης-Βυρτεμβέργης, στην ιστορική περιοχή της Σουαβίας.  Απέχει 7 χλμ από τη λίμνη της Κωνσταντίας. Ο πληθυσμός της είναι 18,571 κάτοικοι.  Η περιοχή της πόλης Τέττνανγκ παράγει σημαντικές ποσότιτες λυκίσκου, βασικού συστατικού της μπύρας, το οποίο εξάγεται σε μπυραρίες ανά τον κόσμο.

## Φωτογραφίες

File:Tettnang Georgskapelle innen.jpg|
File:Tettnang4.jpg|
File:Torschloss Tettnang.JPG|
File:Tettnang3.jpg|


## Παραπομπές


## Εξωτερικοί σύνδεσμοι

*www.tettnang.de
*Tettnang Hop Growers, Germany

Κατηγορία:Κωμοπόλεις της Γερμανίας
Κατηγορία:Πόλεις της Βάδης-Βυρτεμβέργης
Μπαντ Σαουλγκάου

Το **Μπαντ Σάουλγκάου** (γερμανικά: *Bad Saulgau*) είναι ιστορικό εξοχικό μέρος με 17.500 κατοικους στη νοτιοδυτική Γερμανία, στο κρατίδιο Βάδη-Βυρτεμβέργη. Η πρώτη ιστορική αναφορά στον οικισμό χρονολογείται στο το 819. 

Βρίσκεται βόρια του δρυμού Βάγκενχαρτ (*Wagenhart*), λίγα χιλιόμετρα δυτικά-βορειοδυτικά του υψώματος Άτσενμπεργ (*Atzenberger*), μεταξύ του Δούναβη και της λίμνης της Κωνσταντίας (*Bodensee*). 

## Παραπομπές


Κατηγορία:Κωμοπόλεις της Γερμανίας
Κατηγορία:Πόλεις της Βάδης-Βυρτεμβέργης
Καλλιρρόη Μεσσηνίας

:*Για οικισμούς με την παλιά ονομασία Μπούγα, δείτε: [[Μπούγα]]*

Η **Καλλιρρόη**  είναι οικισμός της Πελοποννήσου στην Περιφερειακή Ενότητα Μεσσηνίας.

## Γενικά στοιχεία
Η Καλλιρόη βρίσκεται κοντά στον Μελιγαλά (έδρα του Δήμου), σε απόσταση περίπου 8 χλμ. βορειοδυτικά και έχει υψόμετρο 135 μέτρα. Έχει 225 μονίμους κατοίκους βάσει της απογραφής του 2021 ενώ με αυτή του 2011 ήταν 273. Η παλαιά ονομασία του χωριού ήταν *Μπούγα*.. Η ονομασία Μπούγα έχει Αρβανίτικη προέλευση και συνδέεται με τον Οίκο Μπούα.

Αξιοσημείωτο μνημείο είναι  ο Ιερός Ναός του Αγίου Δημητρίου, η οποία χτίστηκε στα ερείπια ενός βυζαντινού ναού που τον είχαν καταστρέψει οι Τούρκοι.

## Παραπομπές


Κατηγορία:Χωριά της περιφερειακής ενότητας Μεσσηνίας
Κατηγορία:Δήμος Οιχαλίας
Ευθήρια

**Ευθήρια** (λατινικά: Eutheria) ονομάζεται μία ομάδα θηλαστικών που περιλαμβάνει όλα τα σωζόμενα πλακουντοφόρα θηλαστικά (δηλ. που έχουν πλακούντα), καθώς επίσης και όλα τα αφανισμένα θηλαστικά που συγγενεύουν περισσότερο με τα σωζόμενα πλακουντοφόρα (π.χ. τον άνθρωπο) απ' ό,τι με τα μαρσιποφόρα θηλαστικά (π.χ. τα καγκουρό). Ξεχωρίζουν από τα μη-ευθήρια με πολλές διαφορές στα πόδια, τους αστράγαλους, τα σαγόνια και τα δόντια. Μία από τις μεγαλύτερες διαφορές μεταξύ πλακουντοφόρων και μη-πλακουντοφόρων ευθήριων είναι πως τα πρώτα δεν έχουν επιηβικά οστά, τα οποία υπάρχουν σε όλα τα απολιθώματα αφανισμένων θηλαστικών, αλλά και των υπόλοιπων σωζόμενων θηλαστικών σήμερα (μονοτρήματα και μαρσιποφόρα).

Το παλαιότερο γνωστό απολίθωμα ευθήριου ήταν η *[[Eomaia]]*, που εντοπίστηκε στην Ασία, και χρονολογείται στην Πρώιμη Κρητιδικη περίοδο, περίπου 125 εκατομμύρια χρόνια πριν.

## Παραπομπές
Goldman Sachs

Η **The Goldman Sachs Group, Inc.** είναι μια από τις μεγαλύτερες στον κόσμο διεθνείς τράπεζες επενδύσεων τραπεζικών τίτλων, ομολόγων, κινητών αξιών, διαχείρισης επενδυτικών χαρτοφυλακίων ή άλλων περιουσιακών στοιχείων, οικονομικών συμβούλων και εκτιμητών εξαγορών - συγχωνεύσεων και μ' ένα πλήθος άλλων χρηματοοικονομικών υπηρεσιών. Πελάτες της εταιρείας αυτής είναι κυρίως μεγάλες εταιρείες, κρατικές και ιδιωτικές, κυβερνήσεις χωρών αλλά και ιδιώτες. Πρόκειται για τον μεγαλύτερο οικονομικό παράγοντα στο χώρο της οικονομικής διαχείρισης των ΗΠΑ.

Παρά ταύτα πολλοί σήμερα διεθνείς αναλυτές είναι εκείνοι που καταλογίζουν στην εταιρεία αυτή τις μεγαλύτερες ευθύνες για την τρέχουσα οικονομική κατάσταση, όχι μόνο στις ΗΠΑ, αλλά και σε πολλές άλλες χώρες, όπως είναι η Ελλάδα: Μεταξύ δε αυτών φέρεται και η Αμερικανική Επιτροπή Κεφαλαιαγοράς η οποία και έχει καταγγείλει την εταιρεία για τη λεγόμενη «φούσκα κατοικίας», ενώ Αμερικανοί δημοσιογράφοι την καταγγέλλουν για το «φιάσκο των τροφίμων» το 2008.

Ως αποτέλεσμα της συμμετοχής της σε τιτλοποίηση κατά τη διάρκεια της κρίσης των ενυπόθηκων στεγαστικών δανείων, η Goldman Sachs υπέφερε κατά τη διάρκεια της οικονομικής κρίσης του 2007-2008 και έλαβε επένδυση 10 δισεκατομμυρίων δολαρίων από το Υπουργείο Οικονομικών των Ηνωμένων Πολιτειών στο πλαίσιο του προγράμματος Troubled Asset Relief, μια οικονομική διάσωση που δημιουργήθηκε από τον Έκτακτο Νόμο Οικονομικής Σταθεροποίησης του 2008. Η επένδυση πραγματοποιήθηκε τον Νοέμβριο του 2008 και εξοφλήθηκε με τόκο τον Ιούνιο του 2009.

Η Goldman Sachs ιδρύθηκε το 1869 από δύο Γερμανοεβραίους μετανάστες, τον Μάρκους Γκόλντμαν και τον Σάμουελ Ζακς, εκ των επιθέτων των οποίων έλαβε το όνομα η εταιρεία η οποία και ξεκίνησε με το πρωτοποριακό τότε αντικείμενο τραπεζικής εργασίας τη χρήση των εμπορικών χρεογράφων, αναδεικνύοντας τότε (1896) το Χρηματιστήριο της Νέας Υόρκης. Σήμερα η εταιρεία εδρεύει σε ουρανοξύστη της 200 West Street του Μανχάταν στη Νέα Υόρκη.

## Ιστορία

### Ίδρυση

Η Goldman Sachs ιδρύθηκε στη Νέα Υόρκη το 1869 από τον Marcus Goldman. Το 1882, ο γαμπρός του Goldman, Samuel Sachs, εισήλθε στην εταιρεία. Το 1885, ο Goldman πήρε τον γιο του Henry και τον γαμπρό του Ludwig Dreyfuss στην επιχείρηση και η εταιρεία υιοθέτησε το σημερινό της όνομα, Goldman Sachs & Co. Η εταιρεία πρωτοστάτησε στη χρήση των εμπορικών χειρόγραφων για επιχειρηματίες και εισήλθε στο Χρηματιστήριο της Νέας Υόρκης (NYSE) το 1896. Μέχρι το 1898, το κεφάλαιο της εταιρείας ήταν 1,6 εκατομμύρια δολάρια.

## Παραπομπές


## Εξωτερικοί σύνδεσμοι
* 

Κατηγορία:Τράπεζες των ΗΠΑ
Πλείστος ποταμός

Ο **Πλείστος** (ή Πλειστός) είναι ποταμός της Στερεάς Ελλάδας που διασχίζει την κοιλάδα κάτω από τον αρχαιολογικό χώρο των Δελφών. Λόγω της σημασίας της περιοχής κατά την αρχαιότητα γίνεται αναφορά στον ποταμό από αρκετούς αρχαίους συγγραφείς, ενώ λεπτομερέστερη περιγραφή του δίνεται από τον Στράβωνα και τον Παυσανία. Ο ποταμός πηγάζει ανάμεσα στα  όρη Παρνασσός και Κίρφη και ρέει δυτικά σχηματίζοντας μία χαράδρα που αποτελεί όριο των δύο βουνών. Στην συνέχεια διερρέει την κατάφυτη από ελαιώνες κοιλάδα που βρίσκεται κάτω από τους Δελφούς, διασχίζει ένα μικρό τμήμα τα πεδιάδας της Άμφισσας και εκβάλλει στον Κορινθιακό κόλπο κοντά στην Κίρρα. Στη διαδρομή του τροφοδοτείται και από την περίφημη πηγή Κασταλία που βρίσκεται στον χώρο που υπήρξε το μαντείο των Δελφών.

Ο ποταμός διατηρεί νερό κυρίως τους χειμερινούς μήνες ενώ τους καλοκαιρινούς παραμένει στεγνός. Το όνομά του στο πρόσφατο παρελθόν ήταν ξεροπόταμος αλλά πλέον επαναχρησιμοποιείται το όνομα με το οποίο αναφερόταν στην αρχαιότητα.

Κατά μήκος του Πλείστου υπάρχει σηματοδοτημένο μονοπάτι που ξεκινάει από τον αρχαιολογικό χώρο των Δελφών.
## Ιστορικές πληροφορίες
Σύμφωνα με τον Παυσανία , ο ποταμός Πλείστος έπαιξε καθοριστικό ρόλο στην έκβαση του Πρώτου Ιερού Πολέμου. Συγκεκριμένα, κατά τη διάρκεια του πολέμου η Κίρρα πολιορκούνταν από θαλάσσης από τον στόλο της Σικυώνας υπό τον τύραννο Κλεισθένη και από ξηράς από τους Θεσσαλούς και τους Αθηναίους. Τότε σημαντικό ρόλο στη νίκη έπαιξε ο Σόλων, ο οποίος “επινόησε και το εξής τέχνασμα: το νερό του Πλείστου, που κατευθυνόταν με κανάλι στην πόλη, το έστρεψε προς άλλη κατεύθυνση. [...] Τότε ο Σόλων έριξε στον Πλείστο ρίζες ελλεβόρου, και όταν βεβαιώθηκε ότι το νερό έχει δεχτεί αρκετή ποσότητα φαρμάκου, το έστρεψε πάλι στο αρχικό του κανάλι. Οι Κιρραίοι έπιναν αφρόντιστα το νερό και, εξαιτίας της  ακατάπαυστης διάρροιας που τους προκάλεσε, εγκατέλειψαν τη φρούρηση του τείχους”. 

## Εικόνες

File:MaleasDelphi.jpg|Η κοιλάδα του Πλείστου σε πίνακα ζωγραφικής
File:Kastalian Spring.jpg|Η Κασταλία πηγή σε πίνακα

## Παραπομπές


Κατηγορία:Ποταμοί της Στερεάς Ελλάδας
Σκληρός χιτώνας

thumb|right|250px|Σχηματικό διάγραμμα του ανθρώπινου ματιού, με γκρίζο χρώμα φαίνεται ο σκληρός χιτώνας.
Ο **σκληρός χιτώνας** αποτελεί ένα από τα δύο μέρη του ινώδους χιτώνα του ματιού και είναι το λευκό μέρος του που διακρίνεται όντας αδιαφανής. Είναι φτιαγμένος από σκληρό υλικό και καλύπτει εξωτερικά το μεγαλύτερο μέρος (περίπου τα 5/6) του βολβού του ματιού. Εύκολα διακρίνουμε επάνω του μικρά αιμοφόρα αγγεία που τροφοδοτούν το μάτι με αίμα. Ειδικά σε κάποιο άτομο που είναι πολύ κουρασμένο, τα αγγεία αυτά είναι πολύ εμφανή.

Κατηγορία:Μάτι